Verslag oor ‘persgesig’-ondersoek nie beskikbaarEen van die meisies wat valslik daarvan beskuldig is dat sy haar gesig “swart” gesmeer het. Foto: Facebook Die US het twee weke gelede gesê dat ŉ kommissie van ondersoek aangestel is om die manier waarop die omstrede saak hanteer is te ondersoek. Twee studente is vroeër vanjaar geskors nadat ŉ foto op sosiale media versprei is waarin dit voorkom asof hulle hul gesigte swart gesmeer het. Poekie Briedenhann (20) en Jo-Anne Cloete (19) se skorsing is opgehef nadat dit aan die lig gekom het dat hul gesigte eintlik pers geverf en met blinkertjies bedek was met die oog op ŉ partytjie met ŉ sterreruim-tema. Die US het vroeër gesê dat die verslag van die ondersoek, wat deur adv. Renata Williams gelei word, op 30 Maart beskikbaar sal wees. Martin Viljoen, woordvoerder van die universiteit, het Woensdag egter aan Maroela Media gesê die verslag is “ongelukkig nog nie beskikbaar nie”. Hy het alle verdere navrae na die kantoor van die prokureursfirma wat die ondersoek hanteer verwys. Maroela Media het Woensdag ŉ e-pos na die relevante persone by die Stellenbosse prokureursfirma gestuur, maar wag steeds op terugvoer.